Κανονισμός (ΕΚ, ΕΚΑΧ, Ευρατόμ) αριθ. 762/2001 του Συμβουλίου

της 9ης Απριλίου 2001

για τροποποίηση του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων όσον αφορά το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 279,

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 78,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 183,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη του Ελεγκτικού Συνεδρίου(3),

Εκτιμώντας τα ακόλουθα:

(1) Η σώρευση των καθηκόντων του εσωτερικού ελέγχου και εκείνων του εκ των προτέρων ελέγχου, τα οποία δυνάμει του άρθρου 24 πέμπτο εδάφιο δεύτερη φράση του δημοσιονομικού κανονισμού της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων(4) ανατίθενται στο δημοσιονομικό ελεγκτή, ενδέχεται να οδηγήσει, σε ορισμένες περιπτώσεις, σε κατακερματισμό των δύο μορφών καθηκόντων, χωρίς απαραίτητα να εξασφαλίζεται η ορθή ισορροπία μεταξύ τους.

(2) Εν αναμονή της αναμόρφωσης του δημοσιονομικού κανονισμού είναι σκόπιμο να γίνει το συντομότερο δυνατόν ο διαχωρισμός των καθηκόντων του εσωτερικού ελέγχου από τα υπόλοιπα καθήκοντα που ασκούνται από το δημοσιονομικό ελεγκτή. Ο διαχωρισμός αυτός θα έχει ως συνέπεια να συνεχίσει ο δημοσιονομικός ελεγκτής να ασκεί τα τρέχοντα καθήκοντά του, περιλαμβανομένου του εκ των προτέρων δημοσιονομικού ελέγχου, με εξαίρεση τον εσωτερικό έλεγχο ο οποίος θα ασκείται από εσωτερικό ελεγκτή ανεξάρτητο από το δημοσιονομικό ελεγκτή.

(3) Ειδικότερα όσον αφορά την Επιτροπή, ο όγκος των εκτελούμενων συναλλαγών και η φύση τους, ιδίως ο επιχειρησιακός χαρακτήρας τους, απαιτούν το διαχωρισμό των καθηκόντων του εσωτερικού ελέγχου από τα υπόλοιπα καθήκοντα που ασκούνται από το δημοσιονομικό ελεγκτή.

(4) Ο εσωτερικός ελεγκτής θα απολαύει των ιδίων εκείνων δικαιωμάτων και εξουσιών που προβλέπονται για το δημοσιονομικό ελεγκτή από το άρθρο 24 του δημοσιονομικού κανονισμού.

(5) Προκειμένου να αυξηθεί η διαφάνεια των πράξεων εκτέλεσης του προϋπολογισμού, ο δημοσιονομικός ελεγκτής και ο εσωτερικός ελεγκτής κάθε θεσμικού οργάνου θα πρέπει να καταρτίζουν ετήσια έκθεση δραστηριοτήτων με τα κυριότερα συμπεράσματα που συνάγονται από το οικονομικό έτος που έκλεισε.

(6) Τα καθήκοντα του εκ των προτέρων δημοσιονομικού ελέγχου του δημοσιονομικού ελεγκτή και η ανεξαρτησία της οποίας απολαύει κατά την άσκησή τους δεν θα πρέπει, κατά κανένα τρόπο, να θιγούν από την εφαρμογή του παρόντος κανονισμού. Ο δημοσιονομικός ελεγκτής θα πρέπει να είναι σε θέση να ασκεί τα καθήκοντά του σύμφωνα με το άρθρο 24 του δημοσιονομικού κανονισμού. Η Επιτροπή, όσον αφορά το τμήμα ΙΙΙ, καθώς και τα λοιπά θεσμικά όργανα, όσον αφορά τις δαπάνες καθενός, θα πρέπει να μεριμνήσουν ώστε ο δημοσιονομικός ελεγκτής να συνεχίσει να διαθέτει τα μέσα και την αυτονομία που απαιτούνται για την εκπλήρωση των καθηκόντων του.

(7) Το Ευρωπαϊκό Κοινοβούλιο και το Συμβούλιο κατέληξαν σε ευρεία σύγκλιση απόψεων όσον αφορά το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου· διαπίστωσαν συνεπώς ότι δεν απαιτείται εν προκειμένω η σύγκληση της επιτροπής συνεννόησης κατ' εφαρμογή της κοινής δήλωσης της 4ης Μαρτίου 1975 του Ευρωπαϊκού Κοινοβουλίου, του Συμβουλίου και της Επιτροπής(5),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο δημοσιονομικός κανονισμός τροποποιείται ως εξής:

1. Στο άρθρο 24:

α) το δεύτερο εδάφιο αντικαθίσταται από το ακόλουθο κείμενο: "Ο ελεγκτής ασκεί τα καθήκοντά του σύμφωνα με τις αρχές που αναφέρονται στο άρθρο 2 και με τις διατάξεις του άρθρου 22 παράγραφος 3. Υποβάλλει εκθέσεις στο θεσμικό του όργανο για κάθε πρόβλημα που διαπιστώνει σχετικά με τη διαχείριση των κοινοτικών πόρων. Καταρτίζει ετήσια έκθεση των δραστηριοτήτων του."·

β) το πέμπτο εδάφιο αντικαθίσταται από το ακόλουθο κείμενο: "Ο έλεγχος που διεξάγεται από τον υπάλληλο αυτό πραγματοποιείται στους φακέλους που αφορούν τις δαπάνες και τα έσοδα καθώς και επιτόπου εάν υπάρχει ανάγκη.".

2. Παρεμβάλλεται το ακόλουθο άρθρο: "Άρθρο 24α

1. Η Επιτροπή ορίζει έναν εσωτερικό ελεγκτή ανεξάρτητο του δημοσιονομικού ελεγκτή. Ο εσωτερικός αυτός ελεγκτής ορίζεται υπό τους ίδιους όρους που ισχύουν για το δημοσιονομικό ελεγκτή και απολαύει, κατά την άσκηση των καθηκόντων του των δικαιωμάτων πρόσβασης στις ίδιες πληροφορίες που παρέχονται στο δημοσιονομικό ελεγκτή και, προκειμένου να διασφαλισθεί η ανεξαρτησία του, των ιδίων κανόνων και ειδικών μέτρων που εφαρμόζονται στο δημοσιονομικό ελεγκτή δυνάμει του άρθρου 24 δεύτερο εδάφιο και τέταρτο εδάφιο δεύτερη φράση, καθώς και πέμπτο, έκτο, όγδοο και ένατο εδάφιο.

Ο εσωτερικός έλεγχος περιλαμβάνει, ιδίως, την αξιολόγηση της αποτελεσματικότητας των συστημάτων διαχείρισης και ελέγχου και την επαλήθευση της κανονικότητας των πράξεων. Τα καθήκοντα αυτά ασκούνται σύμφωνα με τις λεπτομέρειες εκτέλεσης που προβλέπονται στο άρθρο 139.

Ο εσωτερικός ελεγκτής δεν μπορεί να είναι ούτε διατάκτης ούτε υπόλογος.

2. Η Επιτροπή, υπό την εξουσία του προέδρου της, λαμβάνει όλα τα μέτρα που είναι αναγκαία ώστε ο εσωτερικός ελεγκτής να μπορεί να εκπληρώνει τα καθήκοντά του σύμφωνα με την παράγραφο 1.

3. Τα λοιπά θεσμικά όργανα εκτός της Επιτροπής μπορούν να ορίζουν το καθένα έναν εσωτερικό ελεγκτή ο οποίος είναι ανεξάρτητος από τον δημοσιονομικό ελεγκτή και ασκεί τα καθήκοντά του σύμφωνα με τις προϋποθέσεις και τις λεπτομέρειες που προβλέπονται στην παράγραφο 1. Εάν δεν έχει ορισθεί εσωτερικός ελεγκτής, ο δημοσιονομικός ελεγκτής ασκεί τα καθήκοντα εσωτερικού ελέγχου σύμφωνα με τους όρους και τις λεπτομέρειες που προβλέπονται στην παράγραφο 1.

4. Ο εσωτερικός ελεγκτής υποβάλλει ετήσια έκθεση εσωτερικού ελέγχου προς το θεσμικό όργανό του, στην οποία αναφέρονται ο αριθμός και η φύση των διενεργηθέντων ελέγχων, οι επακόλουθες συστάσεις καθώς και η συνέχεια που δόθηκε στις συστάσεις αυτές.".

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 9 Απριλίου 2001.

Για το Συμβούλιο

Ο Πρόεδρος

A. Lindh

(1) ΕΕ C 311 Ε της 31.10.2000, σ. 328 και

ΕΕ C 62 Ε της 27.2.2001, σ. 294.

(2) Γνώμη της 5ης Οκτωβρίου 2000 (δεν δημοσιεύθηκε ακόμη στην Επίσημη Εφημερίδα).

(3) ΕΕ C 327 της 17.11.2000, σ. 1.

(4) ΕΕ L 356 της 31.12.1977, σ. 1· κανονισμός όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2673/1999 (ΕΕ L 326 της 18.12.1999, σ. 1).

(5) ΕΕ C 89 της 22.4.1975, σ. 1.

Δηλώσεις για τον κανονισμό (ΕΚ, ΕΚΑΧ, Ευρατόμ) αριθ. 762/2001 του Συμβουλίου, της 9ης Απριλίου 2001, για τροποποίηση του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων όσον αφορά το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου

1. "Το Ευρωπαϊκό Κοινοβούλιο και το Συμβούλιο κατέληξαν σε ευρεία σύγκλιση απόψεων όσον αφορά το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου. Σύμφωνα με το νέο άρθρο 24α παράγραφος 3 του δημοσιονομικού κανονισμού, επιβεβαιώνουν τη βούλησή τους να εφαρμόσουν σε εσωτερικό επίπεδο το διαχωρισμό των καθηκόντων εσωτερικού ελέγχου από τα καθήκοντα του εκ των προτέρων δημοσιονομικού ελέγχου. Θα υλοποιήσουν τον εν λόγω διαχωρισμό μόλις καταστούν πλήρως λειτουργικά τα συστήματα και οι διαδικασίες εσωτερικού ελέγχου που εφαρμόζουν σε εσωτερικό επίπεδο".

2. "Η Επιτροπή κρίνει ότι ο εσωτερικός έλεγχος πρέπει να διεξάγεται σύμφωνα με τους συναφείς σε διεθνές επίπεδο κανόνες, όπως προβλέπεται στο σχέδιο για την τροποποίηση του κανονισμού της Επιτροπής του 1993 περί λεπτομερών κανόνων για την εφαρμογή ορισμένων διατάξεων του δημοσιονομικού κανονισμού, που εγκρίθηκε στις 15 Νοεμβρίου 2000 και ευρίσκεται αυτή τη στιγμή στο στάδιο των διαβουλεύσεων με το Ευρωπαϊκό Κοινοβούλιο και το Συμβούλιο, και βάσει αναλύσεως των κινδύνων, όπως ορίζεται στην πρόταση αναδιατύπωσης του δημοσιονομικού κανονισμού της 21ης Δεκεμβρίου 1977 που εγκρίθηκε από την Επιτροπή στις 26 Ιουλίου 2000".